ดอลล์แข็งหลังข้อมูลศก.สดใสหนุนคาดการณ์เฟดขึ้นดบ.
 ดอลลาร์สหรัฐปรับตัวขึ้นเมื่อเทียบสกุลเงินหลักอื่นๆ เมื่อคืนนี้ (11 มิ.ย.) เนื่องจากข้อมูลเศรษฐกิจสหรัฐโดยรวมออกมาในเชิงบวก ซึ่งส่งสัญญาณถึงการฟื้นตัวทางเศรษฐกิจและการปรับขึ้นอัตราดอกเบี้ยในช่วงไม่กี่เดือนข้างหน้านี้
12 มิ.ย. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.1264 ดอลลาร์สหรัฐ จาก 1.1316 ดอลลาร์สหรัฐ ขณะที่เงินปอนด์ลดลงที่ 1.5519 ดอลลาร์สหรัฐ จากระดับ 1.5528 ดอลลาร์สหรัฐ
ค่าเงินดอลลาร์สหรัฐปรับขึ้นเทียบกับสกุลเงินเยนที่ 123.40 เยน เทียบกับระดับ 122.70 เยน และเพิ่มขึ้นเมื่อเทียบกับฟรังก์สวิสที่ระดับ 0.9342 ฟรังก์ จาก 0.9314 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7751 ดอลลาร์สหรัฐ จากระดับ 0.7759 ดอลลาร์
นักลงทุนมีความมั่นใจมากขึ้นว่าอุปสงค์ของผู้บริโภคกำลังกระเตื้องขึ้น ซึ่งเป็นปัจจัยที่อาจจะกำหนดช่วงเวลาที่ธนาคารกลางสหรัฐ (FED) จะเริ่มปรับขึ้นดอกเบี้ย โดยต้นทุนการกู้ยืมที่สูงขึ้นจะช่วยหนุนความต้องการดอลลาร์
กระทรวงพาณิชย์สหรัฐเปิดเผยเมื่อคืนนี้ว่า ยอดค้าปลีกพุ่งขึ้น 1.2% ในเดือนพ.ค. มาที่ระดับ 4.449 แสนล้านดอลลาร์ ขณะที่ผู้บริโภคเพิ่มการใช้จ่าย หลังจากมีท่าทีระมัดระวังในช่วงต้นปี นอกจากนี้ กระทรวงพาณิชย์ยังได้ปรับเพิ่มยอดค้าปลีกในเดือนเม.ย. เป็นเพิ่มขึ้น 0.2% หลังจากรายงานในตัวเลขเบื้องต้นว่าอยู่ในระดับทรงตัว และปรับเพิ่มยอดค้าปลีกในเดือนมี.ค. เป็นพุ่งขึ้น 1.5% ซึ่งเป็นระดับสูงสุดในรอบ 5 ปี
ขณะเดียวกัน กระทรวงแรงงานสหรัฐรายงานว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 6 มิ.ย. เพิ่มขึ้น 2,000 ราย สู่ระดับ 279,000 ราย จาก 277,000 รายในสัปดาห์ก่อนหน้านี้ แต่ตัวเลขดังกล่าวยังคงต่ำกว่าระดับ 300,000 รายเป็นสัปดาห์ที่ 14 ติดต่อกัน ซึ่งเป็นสัญญาณบ่งชี้ว่าตลาดแรงงานยังคงมีความแข็งแกร่ง